Komisijos Reglamentas (EEB) Nr. 94/92
1992 m. sausio 14 d.
nustatantis išsamias Reglamente (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų numatytos importo iš trečiųjų šalių tvarkos įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1], ypač į jo 11 straipsnį ir 16 straipsnio 3 dalį,
kadangi Reglamento (EEB) Nr. 2092/91 11 straipsnio 1 dalis nustato, kad nuo 1992 m. liepos 23 d. produktus, importuojamus iš trečiosios šalies, galima parduoti tik tuo atveju, jeigu jie yra pagaminti trečiojoje šalyje, įtrauktoje į specialų sąrašą; kadangi 11 straipsnio 2 dalis nustato trečiosios šalies įtraukimo į šį sąrašą sąlygas;
kadangi reikia sudaryti šį sąrašą; kadangi taip pat reikia nustatyti išsamias trečiosios šalies prašymų nagrinėjimo taisykles, norint įtraukti jas į sąrašą;
kadangi šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 11 straipsnio 1 dalies a punkte minėtas trečiųjų šalių sąrašas yra pateikiamas šio reglamento priede.
Šiame sąraše pateikiama visa reikalinga informacija apie kiekvieną trečiąją šalį, norint identifikuoti produktus, kuriems taikomos šios taisyklės, ir pirmiausia ši informacija:
- valstybės institucija arba kitos institucijos, kurios trečiojoje šalyje atsako už patikrinimo sertifikato išdavimą importuojant į Bendriją,
- trečiosios šalies valstybės kontrolės įstaigos ir (arba) tos trečiosios šalies pripažintos privačios įstaigos, kurioms suteikta teisė vykdyti patikrinimą.
Sąraše taip pat gali būti nurodyta:
- tvarkymo įmonės ir eksportuotojai, kuriems taikoma kontrolės sistema,
- produktai, kuriems taikomos taisyklės.
2 straipsnis
1. Gavusi trečiosios šalies atstovo prašymą, Komisija svarsto, ar įtraukti trečiąją šalį į priede nurodytą sąrašą.
2. Per šešis mėnesius nuo tos dienos, kai gaunamas trečiosios šalies prašymas įtraukti į sąrašą, viena iš oficialių Bendrijos kalbų parengiami dokumentai, kuriuose Komisijai būtų pateikti visi duomenys, garantuojantys, kad produktai, kuriuos ketinama eksportuoti į Bendriją, atitinka Reglamento (EEB) Nr. 2092/91 11 straipsnio 2 dalyje nurodytas sąlygas. Dokumentuose nurodoma tokia išsami informacija:
a) žemės ūkio ir maisto produktų, kuriuos ketinama eksportuoti į Bendriją pagal Reglamento (EEB) Nr. 2092/91 11 straipsnyje nustatytas taisykles, pavadinimai ir, jeigu įmanoma, kiekiai;
b) gamybos taisyklės, taikomos trečiojoje valstybėje, t. y.:
- Reglamento (EEB) Nr. 2092/91 I priede nurodyti pagrindiniai principai,
- produktai, kuriuos leidžiama naudoti žemės ūkio produkcijos gamyboje, tokie kaip augalų apsaugos produktai, sanitarinės medžiagos, trąšos arba dirvos gerinimo produktai,
- ne žemės ūkio kilmės ingredientai, kuriuos leidžiama naudoti perdirbtuose produktuose, o taip pat technologiniai procesai ir perdirbimo operacijos, kurias leidžiama vykdyti perdirbimo metu;
c) kontrolės sistemos taisyklės ir įgyvendinimas trečiojoje šalyje:
- valstybės kontrolės įstaigos trečiojoje šalyje ir (arba) privačios įstaigos, atsakingos už patikrinimą, pavadinimas,
- žemės ūkio veiklos subjektų ir produktų tvarkymo įmonių išsamios patikrinimo taisyklės ir nuobaudos, taikomos pažeidimo atveju,
- valstybės institucijos arba kitos institucijos, kurios trečiojoje šalyje atsako už importo į Bendriją sertifikatų išdavimą, pavadinimas ir adresas,
- reikiama informacija apie taisyklių, reglamentuojančių gamybos procesą ir kontrolės sistemą, monitoringo organizavimą, įskaitant sertifikatų išdavimą. Valstybės institucijos, atsakingos už tokią kontrolę ir priežiūrą, pavadinimas ir kiti duomenys,
- produktų tvarkymo įmonių ir eksportuotojų į Bendriją sąrašas; gamintojų skaičius ir dirbamos žemės plotas;
d) jeigu įmanoma, nepriklausomų ekspertų vietoje atliktų patikrinimų ataskaitos dėl efektyvaus gamybos taisyklių ir kontrolės sistemos taisyklių, minėtų pirmiau pateiktuose b ir c punktuose, įgyvendinimo.
3. Svarstant prašymą dėl įtraukimo į trečiųjų šalių sąrašą, Komisija gali pareikalauti bet kokios papildomos informacijos, kad nustatytų, ar taisyklės, reglamentuojančios gamybą ir kontrolės sistemą trečiojoje šalyje atitinka Reglamento (EEB) Nr. 2092/91 nuostatas, įskaitant Komisijos pripažintų nepriklausomų ekspertų ataskaitų apie vietoje atliktą patikrinimą. Be to, jeigu reikalinga, Komisija gali vykdyti jos paskirtų ekspertų atliktą patikrinimą.
4. Trečiosios šalies įtraukimas į priede nurodytą sąrašą gali būti susietas su sąlyga, kad nepriklausomi ekspertai parengtų ataskaitas apie pastoviai vietoje atliekamus patikrinimus dėl efektyvaus įgyvendinimo gamybos taisyklių ir kontrolės sistemos atitinkamoje trečiojoje šalyje. Be to, jeigu reikia, Komisija gali pati organizuoti vietoje jos paskirtų ekspertų atliekamą patikrinimą.
5. Jeigu po to, kai trečioji šalis įtraukiama į priede nurodytą sąrašą, bet kaip pakeičiamos joje galiojančios priemonės arba jų įgyvendinimas, trečioji šalis apie tai praneša Komisijai. Atsižvelgiant į tokią informaciją, gali būti pakeistos trečiosios šalies įtraukimo į priede nurodytą sąrašą detalės arba atšaukti įtraukimą į šį sąrašą Reglamento (EEB) Nr. 2092/91 14 straipsnyje nustatyta tvarka; panašus sprendimas taip pat gali būti priimtas tuo atveju, jeigu trečioji valstybė nepateikė tokios informacijos, kuri minima šioje dalyje.
6. Jei po to, kai trečioji šalis įtraukiama į sąrašą, Komisija gauna bet kokios informacijos, keliančios abejonių dėl faktiško aprašytų priemonių įgyvendinimo, ji gali paprašyti atitinkamos trečiosios šalies pateikti būtiną informaciją, įskaitant vietoje nepriklausomų ekspertų atliktų patikrinimų ataskaitas, arba jos paskirti ekspertai gali atlikti patikrinimus vietoje. Remiantis tokia informacija ir (arba) ataskaitomis, Reglamento (EEB) Nr. 2092/91 14 straipsnyje nustatyta tvarka gali būti priimtas sprendimas sustabdyti įtraukimą; panašus sprendimas gali būti priimtas, jei trečioji šalis iki Komisijos prašyme numatytos galutinės datos nepateikė reikalaujamos informacijos arba jei trečioji šalis nesutiko, kad būtų atliekam patikrinimai vietoje, siekiant nustatyti atitikimą įtraukimo sąlygoms.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. sausio 14 d.